עיזת אבראהים א-דורי

עיזת אִבראהים א-דורי (בערבית: عزة ابراهيم الدوري, תעתיק מדויק: עִזַּת אִבּראהים אל-דורי; 1 ביולי 1942 – 26 באוקטובר 2020) היה סגן נשיא עיראק וסגן יושב ראש מועצת הפיקוד המהפכנית של עיראק בתקופת שלטונו של נשיא עיראק, סדאם חוסיין. במסגרת תפקידיו בשלטון מפלגת הבעת' היה שותף בקבלת ההחלטות בהובלת ותכנון מלחמת איראן-עיראק, בעת הפלישה העיראקית לכווית ב-1990, ובדיכוי מרידות שונות ברחבי המדינה. עם פלישת ארצות הברית לעיראק במלחמת עיראק ב-2003, הפך א-דורי לאחד מבכירי המבוקשים על-ידי כוחות הקואליציה. עם פלישת ארגון המדינה האסלאמית לעיראק (2014–2015) שימש כמפקד צבאי של אחת ממיליציות המורדים, ששיתפו פעולה עם המדינה האסלאמית. במשך השנים פורסמו ידיעות שונות וסותרות על מותו, ולבסוף, בשנת 2020 פרסמה מפלגת הבעת' העיראקית ידיעה רשמית על מותו.

== ילדותו וראשית חייו ==
עיזת אבראהים א-דורי נולד בכפר א-דוור, ב-1 ביולי 1942, לאב אבראהים ח'ליל א-דורי ולאם חמדה סלום, והיה השלישי מבין ארבעה אחים.<ref></ref> משפחתו משתייכת לחמולת א-שוויח'את משבט ג'בור. הוא גדל בעוני, השלים לימודים יסודיים בלבד ובצעירותו מכר גושי קרח ברחובות. למרות זאת, בשנות העשרה המאוחרות שלו, הפך מעורב בפוליטיקה מהפכנית ואלימה. הוא התיידד עם סדאם חוסיין, שנולד בתכרית, קילומטרים ספורים מכפרו, א-דוור, והחמולות שלהם היו בעלות ברית מסורתיות, גורם בעל חשיבות בעיראק שהוסיף להתקרבות בין השניים.<ref></ref> חוסיין, שהיה מבוגר מא-דורי בשנים ספורות, הפך למנטור שלו. השניים שירתו יחד במשרד המודיעין של מפלגת הבעת' ואף ישבו יחד בכלא לאחר תפיסת השלטון על-ידי המפלגה ב-1963. בהמשך, כשחוסיין שהה בחו"ל, שימש א-דורי כאיש הקשר שלו בעיראק והם תכננו יחד את ההשתלטות על השלטון ב-17 ביולי 1968 ולקחו בה חלק זה לצד זה.<ref></ref> בהמשך, התחזקה הברית בין א-דורי וחוסיין, עם נישואי ביתו של א-דורי, סוהא, לבנו הבכור של סדאם, עודאי.<ref name=":2" />

== פועלו בימי שלטון הבעת' בעיראק ==
לאחר תפיסת השלטון בהפיכה של 1968 והתבססות הבעת' לשלטון, מונה א-דורי לתפקיד שר הפנים, שבמסגרתו עסק ברדיפה אחר מתנגדי משטר הבעת'. משנת 1979, עם עלייתו של סדאם חוסיין לנשיאות, ירש א-דורי את תפקידו הקודם של חוסיין כסגן הנשיא וסגנו של יו"ר מועצת הפיקוד המהפכנית של עיראק. תפקיד זה הציב אותו במוקד המפלגה אחת מעמדות הכוח הבכירות במפלגה והעניק לו כוח פוליטי רב, היות שהמפלגה ניהלה את המדינה והייתה בעלת עמדת כוח מדינתית. בנוסף, במסגרת התפקיד חוסיין הפקיד בידי א-דורי את המשימות הרגישות ביותר של המשטר.<ref name=":2"></ref>

כסגן יו"ר מועצת הפיקוד המהפכנית, היה א-דורי מעורב במלחמות מעורב במלחמות ובמבצעים צבאיים שונים בשירות המשטר, שברבים מהם בוצעו פשעי מלחמה ופשעים נגד האנושות. הוא נמנה עם מקבלי ההחלטות המרכזיים בהובלת ותכנון מלחמת איראן-עיראק, בין השנים 1988–1990, על בסיס מתח בין ההנהגה הערבית-סונית העיראקית, לבין ההנהגה האיראנית הפרסית-שיעית ובעקבות סכסוך גבול בנהר שט אל-ערב. א-דורי לקח גם חלק פעיל במבצע אל-אנפאל בצפון עיראק ובהפגזה הכימית על העיירה חלבג'ה בשנים 1986–1989, שבהם חוסלו אלפי לוחמי מיליציות כורדים ורבים מבני משפחותיהם. אירועים אלה תוארו על-ידי גורמים עיראקיים ובינלאומיים רבים כפשעי מלחמה ואף כרצח-עם.<ref name=":0"></ref> בהמשך, הוביל א-דורי את מועצת הפיקוד המהפכנית בפלישה לכוויית ב-1990.<ref name=":0" /> בינואר 1991 פיקד על המתקפה של כוחות צבא עיראק על העיירה הסעודית אל-ח'פג'י, בסמוך לגבול בין כווית לערב הסעודית וכמו כן, היה מעורב בקבלת ההחלטות על אודות הוצאות המוניות להורג, עינויים ולכאלו שהביאו לנזק והרס רב בתקופת מלחמת המפרץ.<ref name=":1"></ref> בנוסף, א-דורי היה ממובילי דיכוי האינתיפאדות שפרצו לאחר תום המלחמה וכללו מורדים שיעים בדרום המדינה ומעורבות כורדית נרחבת בצפונה, לרבות דרישה לכינון אוטונומיה כורדית בצפון המדינה. למרות הישגים מסוימים שהשיגו הכורדים, הצליח המשטר לדכא את המרד חלקית ולהשתלט חלקית על השטחים שכבשו. במסגרת כך, הזכיר א-דורי לכורדים את אירועי חלבג'ה, וטען שיוכלו לחזור על המסעות אם יתעורר צורך.<ref></ref>
עיזת א-דורי בתמונה מתוך הטלוויזיה העיראקית משנת 1996
בשנת 1993, ניצח א-דורי על קמפיין השיבה לאמונה של המשטר שבמסגרתו הוביל משרד ההקדשים ושירותי הדת פיקוח על מקומות תפילה, מינויי מורים, אישור תיקון ובניית מקומות תפילה ופרסום ספרות דתית. לאחר שבמשך לפחות שני עשורים המשטר רדף את הממסד הדתי הסוני כשם שרדף את הממסד הדתי השיעי ודיכא כל אפשרות של ריכוז כוח מאיים בידי אנשי דת, לרבות הוצאה מהחוק של ארגון "האחים המוסלמים". בשנות ה-90 העניק המשטר העיראקי הקלות מסוימות בקיום הפולחן הדתי במדינה. במהלך מסע זה, ניתן למסגדים סוניים חופש רב יותר לקיים טקסים דתיים באופן שהפחית משמעותית את ההתנגדויות למשטר מקרבם. לעומת זאת, היחס לשיעים מקרב כוחות המשטר, וביניהם שירות המודיעין, מנהלת הביטחון הכללי, הלשכה הצבאית, משמר הרפובליקה ומפלגת הבעת', היה שונה בתכלית. אנשי-דת שיעים בכירים נרצחו, עשרות אלפי שיעים נעצרו, המשטר התערב באופן בוטה בחינוך השיעי, מסגדים ואתרי-דת קדושים לשיעים חוללו והושחתו ונמנע מן השיעים לקיים טקסים דתיים שונים.<ref name=":1" />

ב-22 בנובמבר 1998 בוצע ניסיון התנקשות בא-דורי. הוא נמלט ואופן הפגיעה בו בעקבות ניסיון זה לא ברור. כמו כן, ישנם דיווחים סותרים באשר לבריאותו במהלך שנת 1999.<ref name=":1" />

א-דורי נודע ביחסו העוין כלפי המערב וכלפי ישראל. בעקבות אירועי אוקטובר 2000, שכללו מהומות והפגנות אלימות של ערבים אזרחי ישראל, התכנסו מנהיגים ערבים שונים וביניהם א-דורי בקהיר וגינו את תגובת ישראל להפגנות. בתוך כך איים א-דורי כי "ילמדו את היהודים לקח". כמו כן, בנאום שנשא במהלך פסגת חירום של הארגון לשיתוף פעולה אסלאמי ב-5 במרץ 2003, תקף א-דורי את מדינות המפרץ השכנות והאשים אותן בשיתוף פעולה עם המערב ועם ישראל, האשים את כווית בסבלו של העם העיראקי ודן בתוקפנות האמריקנית כנגד עיראק.<ref></ref>

== בעקבות הפלישה האמריקנית לעיראק ב-2003 ונפילת משטר הבעת' ==
ב-20 במרץ 2003 פלשו כוחות אמריקניים לעיראק והפילו את משטרו של סדאם חוסיין ב-9 באפריל של אותה השנה. בעקבות מעורבותו בהתקוממות העיראקית כנגד הכוחות האמריקניים, בהובלת התקפות ופיגועים שונים בתוך עיראק ומחוץ לה ומימון שלהם, נאלץ א-דורי להסתתר לאחר נפילת המשטר. בנובמבר 2003 הציעה הקואליציה בראשות ארצות הברית פרס של 10 מיליון דולר עבור מידע שיוביל לתפיסתו של א-דורי, ולאחר תפיסת סדאם חוסיין בדצמבר של אותה השנה הוא הפך למבוקש הבכיר ביותר משורות המשטר הישן היות שהיה מבין שלושת האנשים שהובילו לעליית מפלגת הבעת' לשלטון בהפיכת 1968, לצד סדאם חוסיין שנתפס וסגן הנשיא טאהא יאסין רמדאן.<ref></ref> א-דורי נחשב החבר הבכיר ביותר בשלטון הבעת' שנותר חופשי לאחר הפלת המפלגה ב-2003.<ref name=":1" /> מקום הימצאו בין השנים 2003 ל-2009 היה לא ידוע, אך משקיפים בסוריה טענו כי הוא נכנס אליה ויצא ממנה פעמים רבות.<ref name=":1" /> לאחר הוצאתו להורג של סדאם חוסיין ב-30 בדצמבר 2006, הכריזה מפלגת הבעת' העיראקית על מינוי א-דורי כמנהיגה החדש.

== מעורבותו בפלישת ארגון המדינה האסלאמית לעיראק ==
עם פלישתו של ארגון המדינה האסלאמית (דאעש) והמלחמה שהתנהלה בעקבותיו בין הארגון לבין עיראק בסיוען של בעלות הברית, שביצעו תקיפות אוויריות בצפון המדינה בשנת 2014, פיקד א-דורי על מיליציה בשם "צבא הגברים של הטריקה הנקשבנדיה". ארגונו של א-דורי וארגונים סוניים נוספים סייעו למדינה האסלאמית במסע הכיבושים ובהשגת הישגים משמעותיים בתוך שטחיה של עיראק במהירות יחסית. לא-דורי מיוחס במיוחד סיוע שנתן ארגונו למדינה האסלאמית בכיבוש העיר תיכרית, בהשתלטות על צפון עיראק ועל העיר מוסול, בירת הח'ליפות שהקים, ובהתקפות שונות כנגד כוחות הביטחון העיראקיים.<ref></ref>

== מותו ==
תאריך מותו המדויק של א-דורי אינו ידוע, ונפוצו דיווחים רבים וסותרים מתקופות שונות על נסיבות מותו. בנובמבר 2005 דיווחו כלי תקשורת ערבים על מותו של א-דורי בנסיבות טבעיות. באפריל 2015 דווח על מותו במהלך מבצע של צבא עיראק מזרחית לתיכרית, תוך דיווח על בדיקת DNA שאימתה לכאורה ממצאים אלו.<ref name=":1" /> כמו כן, במאי של אותה השנה פורסמה הקלטה של א-דורי שבה התייחס לאירועים שהתרחשו מאז מותו, ובאפריל 2016, פורסמה קלטת וידאו המציגה אותו בחיים. בשנת 2018, שלחה ביתו של סדאם חוסיין מכתב תנחומים למשפחתו של א-דורי על מותו, שלפי נוסחו הוא מת ממחלה המטולוגית.<ref></ref> באוקטובר 2020 פרסמה מפלגת הבעת' העיראקית הודעה רשמית על אודות מותו של א-דורי, ובה נכתב: "היום, אביר הבעת' וההתנגדות הלאומית העיראקית ירד מסוסו". סיבת מותו הרשמית נותרה לא ידועה.<ref></ref>

==קישורים חיצוניים==

* [http://www.globalsecurity.org/military/world/iraq/al-douri.htm עיזת א-דורי], באתר GlobalSecurity.org
* [https://web.archive.org/web/20150301150242/http://www.near-east.co.il/מלך-תלתן-מי-אתה-עיזת-איברהים-א-דורי/ "מלך תלתן" - מי אתה עזת אבראהים א-דורי"], מגזין המזרח הקרוב, 27 בפברואר 2015

== הערות שוליים ==

קטגוריה:פוליטיקאים עיראקים
קטגוריה:בעת'
קטגוריה:מלחמת המפרץ: אישים
קטגוריה:ילידי 1942
קטגוריה:עיראקים שנפטרו ב-2020